Lielauces iedzīvotāju padomes sēde. 

30. jūlijā Lielauces Tautas namā notika Lielauces pagasta iedzīvotāju padomes sēde, kurā tika apspriesti pagasta attīstībai nozīmīgi jautājumi. Sēdē piedalījās padomes locekļi, Lielauces un Īles pagastu pārvaldes vadītāja Kristīne Ūdre, Dobeles novada Kultūras pārvaldes vadītāja Nadežda Čerpaka, biedrības “Lielauces attīstībai” valdes priekšsēdētājs Ivars Bušmanis, kā arī pagasta iedzīvotāji.
Viens no galvenajiem jautājumiem bija pagasta svētku organizēšana un finansējums. Diskusijā ar Dobeles novada Kultūras pārvaldi tika skaidrots, kā tiek plānoti svētku norises laiki un sadalīts finansējums. Tika pārrunātas iespējas nākotnē labāk koordinēt svētku datumus, lai vienā reģionā vienlaikus nenotiktu vairāki lieli pasākumi.
Sēdes laikā biedrība “Lielauces attīstībai” iepazīstināja ar interaktīvā vides objekta – dzērves – projekta attīstību. Projekta pirmajai kārtai kopš pagasta svētkiem  ziedojumos jau savākti 910 eiro. Plānots izveidot interaktīvu vides objektu ar skaņas elementiem un labiekārtotu apkārtni, vienlaikus turpinot darbu pie vides pieejamības risinājumiem.
Padome diskutēja arī par nepieciešamību paplašināt iedzīvotāju padomju iespējas piedalīties dažādu projektu īstenošanā, īpaši sporta jomā. Tika nolemts izvērtēt iespējas veikt izmaiņas padomes nolikumā, lai nākotnē padome varētu aktīvāk iesaistīties projektu realizācijā.
Sēdē tika apspriests arī izskalotā servitūta ceļa pie kūtiņām stāvoklis. Dalībnieki secināja, ka risinājuma meklēšanai nepieciešama servitūta izmantotāju kopīga iesaiste un kopsapulce, vienlaikus pagasta pārvaldei izvērtējot savu iespējamo atbalstu.
Noslēgumā tika pārrunāti arī jautājumi par  Lielauces Tautas nama remontdarbiem. Tika informēts, ka iepirkuma procedūra fasādes un skursteņu remontam ir noslēgusies, un būvdarbus plānots uzsākt augusta beigās vai septembrī.
Lielauces iedzīvotāju padome turpinās aktīvi sadarboties ar pašvaldību, biedrībām un iedzīvotājiem, lai veicinātu pagasta attīstību un risinātu vietējai kopienai svarīgus jautājumus.

